MCOT แจ้งคืบหน้าปมอุทธรณ์มติ “กสทช.” การเยียวยาคลื่น 2600MHz
MCOT แจ้งคืบหน้าปมอุทธรณ์มติ “กสทช.” การเยียวยาคลื่น 2600MHz
3 ก.ย. 2563

บริษัท อสมท จำกัด (มหาชน) หรือ MCOT เปิดเผยว่า ตามที่บริษัทได้เคยรายงานสารสนเทศเกี่ยวกับการดำเนินการเพื่ออุทธรณ์มติของ กสทช. และอยู่ระหว่างการฟ้องร้องดำเนินคดี กสทช. ต่อศาลปกครอง ภายใน 90 วัน (ภายใน 15 กันยายน) เพื่อให้ อสมท ได้รับประโยชน์สูงสุด ไปเมื่อวันที่ 23 กรกฎาคม 2563 แล้วนั้น
ทั้งนี้ อสมท ขอเรียนว่า การดำเนินการดังกล่าวอยู่ระหว่างการยื่นคำฟ้องต่อศาลปกครอง อย่างไรก็ตามสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ได้มีหนังสือลงวันที่ 28 สิงหาคม 2563 แจ้งให้ อสมท ติดต่อขอรับเงินจำนวน 146,329,979.98 บาท (หนึ่งร้อยสี่สิบหกล้านสามแสนสองหมื่นเก้าพันเก้าร้อยเจ็ดสิบเก้าบาทเก้าสิบแปดสตางค์) และขอให้บริษัทฯ ปฏิบัติตามประกาศ ของ กสทช. เรื่องหลักเกณฑ์ วิธีการ และเงื่อนไขการเรียกคืนคลื่นความถี่ที่ไม่ได้ใช้ประโยชน์
หรือใช้ประโยชน์ไม่คุ้มค่า หรือนำมาใช้ประโยชน์ให้คุ้มค่ายิ่งขึ้น ข้อ 14 “ในการเรียกคืนคลื่นความถี่ที่ไม่ได้ใช้ประโยชน์ หรือใช้ประโยชน์ไม่คุ้มค่า หรือนำมาใช้ประโยชน์ให้คุ้มค่ายิ่งขึ้นจากผู้ที่ถูกเรียกคืนคลื่นความถี่เพื่อนำมาจัดสรรใหม่ กสทช. จะพิจารณากำหนดวิธีการและเงื่อนไขการทดแทน ชดใช้ หรือจ่ายค่าตอบแทนสำหรับผู้ที่ถูกเรียกคืนคลื่นความถี่โดยคำนึงถึงสิทธิของผู้ที่ได้รับผลกระทบด้วยเป็นรายกรณี
กสทช. อาจกำหนดเงื่อนไขในการชดใช้หรือจ่ายค่าตอบแทนในส่วนของผู้ที่ได้รับผลกระทบโดยพิจารณารวมกับของผู้ที่ถูกเรียกคืนคลื่นความถี่ ทั้งนี้ ผู้ที่ถูกเรียกคืนคลื่นความถี่มีหน้าที่นำส่งเงินชดใช้หรือจ่ายค่าตอบแทนตามจำนวนเงินที่ กสทช. กำหนด
รวมทั้งดอกผลของเงินดังกล่าว ให้แก่ผู้ที่ได้รับผลกระทบ ภายในสิบห้าวันนับถัดจากวันที่ผู้ที่ถูกเรียกคืนคลื่นความถี่ได้รับเงินชดใช้หรือจ่ายค่าตอบแทนจากสำนักงาน กสทช.ในการดำเนินการตามวรรคหนึ่งและวรรคสอง กสทช. จะเลือกใช้มากกว่าหนึ่งวิธีก็ได้”
และมติที่ประชุม กสทช. ครั้งที่ 10/2563 วันพุธที่ 10 มิถุนายน 2563 กล่าวคือ อสมท มีหน้าที่นำส่งเงินชดใช้หรือจ่ายค่าตอบแทนให้แก่ผู้ที่ได้รับผลกระทบ ได้แก่ บริษัท เพลย์เวิร์ค จำกัด ตามหนังสือบริษัทฯ ที่ นร 6100/1250 ลงวันที่ 4 มิถุนายน 2563 ภายใน 15 วันนับถัดจากวันที่บริษัทฯ ได้รับเงินชดใช้หรือจ่ายค่าตอบแทนจากสำนักงาน กสทช.
คณะกรรมการ อสมท ในการประชุมครั้งที่ 12/2563 เมื่อวันที่ 1 กันยายน 2563 ได้พิจารณาเรื่องการจ่ายเงินตามมูลค่าของการทดแทน ชดใช้ หรือจ่ายค่าตอบแทนในการเรียกคืนคลื่นความถี่ย่าน 2500 2690 เมกะเฮิรตซ์ งวดที่ 1 แล้ว เห็นว่า คณะกรรมการ กสทช. เป็นผู้มีอำนาจทางปกครองในการดำเนินการตามอำนาจหน้าที่ภายใต้ พระราชบัญญัติองค์กรจัดสรรคลื่นความถี่ และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 และฉบับที่แก้ไขเพิ่มเติม
และได้ใช้อำนาจทางปกครองในการสั่งจ่ายเงินและแจ้งให้  อสมท ซึ่งเป็นผู้ที่ถูกเรียกคืนคลื่นความถี่ตามประกาศฯ ไปรับเงินงวดที่ 1 ซึ่งถือเป็นคำสั่งทางปกครองที่ อสมท ต้องปฏิบัติตาม จึงมีมติให้ อสมท ดำเนินการตามหนังสือสำนักงาน กสทช. ที่ สทช 2006/25925 ลงวันที่ 28 สิงหาคม 2563 เรื่องการจ่ายเงินตามมูลค่าของการทดแทน ชดใช้ หรือจ่ายค่าตอบแทนในการเรียกคืนคลื่นความถี่ย่าน 2500 –2690 เมกะเฮิรตซ์ ดังนี้
อนึ่งรายละเอียดการจ่ายเงินตามมูลค่าของการทดแทน ชดใช้ หรือจ่ายค่าตอบแทนในการเรียกคืนคลื่นความถี่ที่สอดคล้องกับงวดการชำระค่าคลื่นความถี่จากการประมูลคลื่นความถี่ย่าน 2600 เมกะเฮิรตซ์ ตามมติที่ประชุม กสทช. ครั้งที่ 10/2563 เมื่อวันพุธที่ 10 มิถุนายน 2563
สำหรับการรับเงินชดใช้หรือค่าตอบแทนนั้น มิได้หมายความว่า  อสมท จะยินยอมรับเงื่อนไขในการชดใช้เยียวยาทั้งหมดแต่ประการใด หากแต่เป็นการรับเพื่อประทังความเสียหายที่เกิดขึ้นจากคำสั่งทางปกครองดังกล่าวเพียงเท่านั้น เพื่อความชัดเจนว่า  อสมท ยอมรับเงินดังกล่าวเพื่อประทังความเสียหายที่เกิดขึ้นตามที่ อสมท ได้มีหนังสืออุทธรณ์ต่อมติ กสทช. ข้างต้น เป็นลายลักษณ์อักษรแสดงการสงวนสิทธิในการฟ้องคดีปกครองเพื่อให้ทบทวนมติ กสทช. ต่อจำนวนเงินชดใช้เยียวยาดังกล่าวแล้ว
และจะดำเนินการฟ้องคดีปกครองต่อศาลปกครองให้สอดคล้องกับ ข้ออุทธรณ์ของ อสมท ต่อมติ กสทช. โดยเฉพาะอย่างยิ่งในประเด็นจำนวนเงินชดใช้หรือค่าตอบแทน งวดการจ่ายเงิน และกระบวนการพิจารณาของ กสทช. ให้เป็นไปตามกฎหมายและประกาศที่เกี่ยวข้อง
ทั้งนี้  อสมท กำลังดำเนินการหารือกับหน่วยงานที่เกี่ยวข้อง เกี่ยวกับหลักเกณฑ์การตกลงการทารายการจำหน่ายได้มาซึ่งทรัพย์สิน ตามประกาศคณะกรรมการตลาดทุน ที่ ทจ.20/2551 เรื่องหลักเกณฑ์ซึ่งมีนัยสำคัญซึ่งเป็นการได้มาและจำหน่ายซึ่งทรัพย์สิน ลงวันที่ 31 สิงหาคม 2551 และที่แก้ไขเพิ่มเติม และประกาศคณะกรรมการตลาดหลักทรัพย์แห่งประเทศไทย เรื่อง การเปิดเผยข้อมูลและการปฏิบัติ การได้มาซึ่งทรัพย์สิน พ.ศ. 2547 ลงวันที่ 29 ตุลาคม 2547 และที่แก้ไขเพิ่มเติม (ประกาศได้มาหรือจำหน่ายไป) หากได้ข้อสรุป จะได้นำแจ้งต่อตลาดหลักทรัพย์แห่งประเทศไทยและเผยแพร่ให้นักลงทุนทราบต่อไป